TMB es disculpa per un tuit de resposta a un usuari fet en català
El tuit de TMB en què es disculpen "per l'idioma" amb un usuari
La piulada ha sigut esborrada al cap d'una estona quan l'interlocutor ha contestat amb normalitat en la mateixa llengua
per Redacció 13 de desembre de 2018 17:05
Una piulada de disculpa per utilitzar el català en una resposta a un usuari que es queixava de la calor que feia en un autobús ha aparegut i desparegut avui del compte de Twitter @tmbinfo.
Aquest compte s'utilitza per donar informació de servei sobre incidències al metro i els autobusos i recollir queixes, demandes i suggeriments dels usuaris del transport públic de Barcelona. La llengua vehicular del compte és el català.
Aquest migdia, l'usuari @VictorMorado ha fet una piulada en castellà queixant-se de la calor que feia a la línia 39 perquè l'autobús anava sobrecarregat.
Hola, @TMBinfo @bcn_ajuntament, os hablo desde la línea 39 de autobús. No puedo asegurar que el viaje acabe sin muertos por asfixia. A ver si podemos mirar lo de meter algún vehículo más y tal. Si pido mucho me lo podéis comentar y no vuelvo a molestar...
— VíctorMorado (@VictorMorado) 13 de desembre de 2018
El cas és que en la resposta de TMB, que es comprometia a traslladar la seva queixa, s'hi ha afegit una autoresposta amb un asterisc que demanava: "Perdona por el idioma, Víctor!".
Però poc després @VictorMorado responia en català amb tota normalitat.
Amb prou feina. Crec que s'hauria de revisar el nou disseny de rutes. En general no està malament però horta-guinardo (martinenc/Pl catalana) ha quedat abandonat i n'hi ha molta gen gran que depèn dels autobusos.
Gràcies per la resposta :D
I una mica després la piulada que demanava perdó per l'idioma ha sigut esborrada.